text: Kvinde anklaget for mord 
  10 oktober 2011 kl. 08.07
  Nævningeting i Esbjerg skal afgøre, om 40-årig kvinde er skyldig i at have bundet og dræbt mand i Skodborg for knapt et år siden.
  Godt 10 måneder efter drabet på en gårdejer i Skodborg er en kvinde blevet anklaget for forbrydelsen.
   - Jeg kan bekræfte, at vi har rejst tiltale mod en 40-årig kvinde, siger assessor Anders Raagaard fra statsadvokaten i Sønderborg.
  Det bliver et nævningeting i Retten i Esbjerg, som skal afgøre, om politiet har tilstrækkeligt med beviser mod kvinden, der nægter sig skyldig.
   
  
  Bagbundet 
  Offeret, Jørn Lund, blev fundet dræbt en af de første dage i år.
  Den 42-årige mand var blevet bagbundet med en flagline, slået i hovedet med en stump genstand og desuden skåret i halsen med en hobbykniv.
   Drabet fandt sted 3. januar. Nogle dage efter anholdt betjente kvinden, som en dommer derefter besluttede at varetægtsfængsle.
  
  Truede kvinden
  Det har tidligere været fremme i sagen, at Jørn Lund havde truet kvinden med at gå til politiet med sin viden om hende.
  Hvad dette nærmere skulle gå ud på, er ikke kommet frem.
  Åbenbart er et af indicierne mod kvinden, at hun skulle have skiftet tøj før og efter drabet.
  
  Blod i afløb 
  Desuden skal der være fundet blod i gulvafløbet på en adresse, hvor kvinden overnattede.
  Den tiltalte kvinde er beskyttet af navneforbud, oplyser assessor Anders Raagaard.
  Det vides endnu ikke, hvornår retssagen går i gang.
  